Цяжка быць дарослым  
*Таццяна Мушынская*

Самы непрыемны занятак для Дзяніскі — есці. Калі ён быў маленькі, яго кармілі з лыжкі. Цяпер усё інакш.

— Ты ўжо дарослы, павінен есці сам, — толькі і чуе Дзяніска то ад мамы, то ад таты.

— Цяжка быць дарослым! — уздыхае хлопчык. I сёння вось не паспеў Дзяніска сесці за стол, як мама адразу загадала:

— Еш хутчэй! Я не магу каля цябе стаяць. У мяне шмат спраў.

Лёгка сказаць: хутчэй!

Дзяніска з'еў дзве лыжкі супу. I пачаў разглядаць талерку. Яна нагадвае яму азярцо. Гушча — гэта дно. Зверху, зразумела, вада. Сям-там плаваюць лісцікі кропу — гэта трава, што расце каля берага. Па азярцы рухаецца лодка — гэта лыжка. У лодцы, вядома, сядзіць ён, смелы і дужы Дзяніс, спрытна грабе вёсламі…

Незвычайную гульню спыняе мама:

— Бацька, ты толькі паглядзі, што гэта за дзіця! Зноў сядзіць над поўнай талеркай! I так кожны дзень! Цярпення няма.

3 татам лепш не спрачацца. Дзяніска адчувае, што насоўваецца хмара. I, каб не грымнуў гром, бярэцца за лыжку. Шчыруе, пакуль маці не выходзіць з кухні.

У гэты момант за акном пачынае тарахцець матацыкл. Падсунуўшы табурэтку да акна, Дзяніска хуценька ўзбіраецца на яе. У двары два матацыклы. На іх — хлопцы ў шлемах. Калі Дзяніска падрасце, ён абавязкова папросіць тату, каб і яму купіў матацыкл.

Услед за матацыклістамі ў двор уязджае грузавік. У яго кузаве цэлая гара жоўтага пяску. «Няхай бы гэты пясок нам у пясочніцу ссыпалі, — думае Дзяніска. — Зусім будаваць няма з чаго!»

I тут краёчкам вока заўважае: на кухню вяртаецца мама. Хлопчык хуценька садзіцца за стол і робіць выгляд, што старанна есць.

— Гора ты маё! — кажа мама. — Глядзець балюча, як ты ясі. Давай дапамагу, а то ўсе сны дзеці разбяруць, табе не застанецца. Дзяніска не заўважыў, як даеў суп, потым бульбу з агурком, выпіў кампот. Цяпер у яго добры настрой. Сумны абавязак ён адбыў.

Адно не можа зразумець Дзяніска: нашто столькі часу губляць на яду, ды яшчэ на сон удзень, калі вакол столькі цікавага? Ох, цяжка быць дарослым!